**Informatīvais ziņojums**

**„Par Latvijas dalības Starptautiskās atomenerģijas aģentūras valdē nodrošināšanu no 2015. gada septembra līdz 2017. gada septembrim”**

No 2015. gada septembra līdz 2017. gada septembrim Latvija būs Starptautiskās atomenerģijas aģentūras (turpmāk – SAEA, *International Atomic Energy Agency*) valdes locekle. Informatīvais ziņojums sagatavots ar mērķi informēt Ministru kabinetu (turpmāk – MK) par Latvijas pārstāvību SAEA valdē un nepieciešamo koordinācijas kārtību, gatavojot Latvijas nostāju par SAEA valdes sanāksmē izskatāmajiem jautājumiem, lai tādējādi nodrošinātu saskaņotu Latvijas interešu pārstāvību.

SAEA valdes sastāvā ir 35 valstis. Pastāvīgu vietu SAEA valdē ieņem 10 pasaulē attīstītākās valstis atomenerģijas jomā. No Austrumeiropas grupas, kuras sastāvā ir arī Latvija, vienīgā pastāvīgā valsts ir Krievija. Pārējās 25 SAEA valdes dalībvalstis tiek izvirzītas ievēlēšanai SAEA valdei pēc rotācijas principa uz 2 gadu termiņu no kopumā 164 SAEA dalībvalstīm, tās ievēl Ģenerālkonferencē. SAEA valde parasti sanāk 5 reizes gadā Vīnē, kas ir SAEA mītnes vieta. Sanāksmes notiek martā, jūnijā, divas reizes septembrī un decembrī. Katras valdes sanāksmes ilgums ir 5 darba dienas, taču būtisks gatavošanās process gan starp SAEA valdes dalībvalstīm, gan ES koordinācijas kontekstā notiek arī pirms kārtējās valdes sanāksmes sākuma. Tāpat intensīvs jautājumu koordinācijas darbs noris arī sanāksmju starplaikos. Pirmā valdes sanāksme, kurā Latvija piedalīsies kā pilntiesīga valdes locekle, sāksies š.g. 21. septembrī.

SAEA valde izskata un sniedz rekomendācijas SAEA Ģenerālkonferencei par SAEA programmām un budžetu, izskata SAEA dalības pieteikumus, apstiprina tehniskās sadarbības projektus, ievēl SAEA ģenerāldirektoru, kā arī izskata un lemj par citiem būtiskiem jautājumiem. SAEA valdes sanāksmēm var sekot visas SAEA dalībvalstis, tomēr tikai SAEA valdes loceklēm ir balsstiesības lēmumu pieņemšanā.

**Latvijas kvalitatīvai dalība SAEA valdē ir būtiska Latvijas starptautiskajai atpazīstamībai un Latvijas interešu aizstāvēšanai šādās jomās:**

**1) nacionālās radiācijas drošības un kodoldrošības kapacitātes stiprināšanā;**

**2) radiācijas drošības un kodoldrošības nodrošināšanā starptautiskā mērogā;**

**3) garantiju vienošanos un verifikācijas jomā.**

2015. gada otrajā pusē SAEA valdē tiks skatīts jautājums par nākamā tehniskās sadarbības cikla projektiem atvēlēto finanšu līdzekļu apmēru un to sadalījumu reģioniem. Latvija katrā tehniskās sadarbības ciklā iesniedz nacionālos projektus. Latvijas dalība SAEA valdē ļaus efektīvāk aizstāvēt gan nacionālās intereses līdzekļu sadales procesā, gan aizstāvēt Eiropas reģionam pieejamo līdzekļu apjoma nesamazināšanu. Latvijas interesēs ir aizstāvēt kodoldrošības standartu ievērošanu starptautiski, īpaši, jaunu kodoliekārtu būvniecībā vai esošo uzlabošanā, t.sk. mūsu reģionā. SAEA garantiju vienošanās un verifikācijas jomā Latvijai būtisks ir Irānas kodolprogrammas jautājums un 2014. gadā uzsāktā Kopējā Rīcības plāna īstenošana, kam arī Latvija ir sniegusi finansiālu atbalstu.

Ārlietu ministrija (turpmāk – ĀM) ir vienojusies ar Vides aizsardzības un reģionālās attīstības ministriju (turpmāk – VARAM), kas ir atbildīga par radiācijas drošības un kodoldrošības jautājumiem, ka Latvijas pārstāvību SAEA valdē nodrošinās Latvijas Pastāvīgās pārstāvniecības Apvienoto Nāciju Organizācijā, Eiropas Drošības un sadarbības organizācijā un citās starptautiskajās organizācijās Vīnē (turpmāk – Pastāvīgā pārstāvniecība) vadītājs (VARAM vēstule Nr.2.18-1e/804, 22.01.2013.). Nepieciešamības gadījumā Latvijas pārstāvis dalībai SAEA valdes sanāksmēs var iecelt savu aizvietotāju, kā arī pieaicināt nozares ekspertus un padomniekus.

Vienlaikus tika panākta vienošanās, ka VARAM, Valsts vides dienesta Radiācijas drošības centrs un citas institūcijas savas kompetences ietvaros, sniegs atbalstu Pastāvīgajai pārstāvniecībai, gatavojot Latvijas nostāju par SAEA valdē izskatāmajiem jautājumiem, atbilstoši SAEA valdē skatāmo jautājumu būtībai. Ir svarīgi iespējami savlaicīgi izstrādāt un koordinēt Latvijas nostāju par katru SAEA valdes sēdē izskatāmo jautājumu, jo tikai tādā veidā iespējams nodrošināt efektīvu Latvijas interešu pārstāvību.

Darbība SAEA valdē sniegto iespēju izmantošanai būs tieši atkarīga no iesaistīto institūciju sagatavoto materiālu kvalitātes par katru jautājumu. Lai to īstenotu, ĀM nodrošinās koordināciju un informācijas apriti starp Pastāvīgo pārstāvniecību un nozares ministrijām, gatavojoties SAEA valdes sanāksmēm. Nepieciešamības gadījumā ĀM sasauks koordinācijas sanāksmes, lai apspriestu Latvijas pozīciju SAEA valdē izskatāmajos jautājumos.

Ņemot vērā papildu noslogojumu, kas radīsies Pastāvīgajā pārstāvniecībā līdz ar Latvijas dalību SAEA valdē, ĀM ir nepieciešama pagaidu diplomāta štata vietas izveidošana no 2016. gada 1. janvāra līdz 2017. gada septembrim. Tas nepieciešams, lai Pastāvīgā pārstāvniecība varētu pilnvērtīgi sagatavoties un nodrošināt Latvijas dalību SAEA valdes sanāksmēs, nodrošinot informācijas apriti, veidojot nepieciešamos starptautiskos kontaktus ar SAEA darbiniekiem un citu valstu diplomātiem, kā arī veicot citas nepieciešamās funkcijas Latvijas interešu aizstāvēšanai SAEA valdē. Līdz 2016. gada 1. janvārim funkciju veikšanai, lai nodrošinātu pilnvērtīgu sagatavošanos un dalību SAEA valdes sanāksmēs, iespēju robežās tiks piesaistīti vietējie līgumdarbinieki, kuru pagaidu vietas tika izveidotas Latvijas prezidentūras Eiropas Savienības Padomē pienākumu veikšanai, un tiek nodrošinātas līdz 2015. gada beigām, lai noslēgtu ar prezidentūras nodrošināšanu saistītus jautājumus. Jautājums par valsts budžeta līdzekļu piešķiršanu 2016. gadam un turpmākajiem gadiem skatāms Ministru kabinetā kārtējā gada valsts budžeta likumprojekta un vidējā termiņa budžeta ietvara likumprojekta sagatavošanas un izskatīšanas procesā.

Ārlietu ministrs Edgars Rinkēvičs

Vīza: valsts sekretāra p.i. Indulis Bērziņš

08.07.2015.

744

Ksenija Jaranova

Bruņojumu kontroles nodaļas vecākā referente

Tālr. 67016324, e-pasts: ksenija.jaranova@mfa.gov.lv